b'\n_START_ARTICLE_\nSlovenska zaveza\n_START_PARAGRAPH_\nSlovenska zaveza je bilo ilegalno politi\xc4\x8dno predstavni\xc5\xa1tvo predvojnih demokrati\xc4\x8dnih strank in nekaterih medvojnih aktivisti\xc4\x8dnih skupin, ki je med drugo svetovno vojno v okupirani Sloveniji posku\xc5\xa1alo organizirati nekomunisti\xc4\x8den odpor proti okupatorjem.\n_START_SECTION_\nNastanek in razvoj\n_START_PARAGRAPH_\nPredhodnica Slovenske zaveze je bil o\xc5\xbeji Narodni odbor, ki je bil improvizirano ustanovljen septembra 1941. Sestavljali so ga zastopniki katoli\xc5\xa1ke Slovenske ljudske stranke (pred jugoslovanskim dr\xc5\xbeavnim udarom slovenska veja Jugoslovanske radikalne zveze) in konservativne Slovenske demokratske stranke (slovenske veje Jugoslovanske narodne stranke). Delovala je kot nekak\xc5\xa1na ljubljanska podru\xc5\xbenica tedanjega Slovenskega narodnega odbora v Londonu pod vodstvom ministra Mihe Kreka. _NEWLINE_Jugoslovanska vlada v izgnanstvu je 26. aprila 1942 pozvala vse demokrati\xc4\x8dne odpornike v okupirani Jugoslaviji, da se podredijo generalu Dra\xc5\xbei Mihajlovi\xc4\x87u kot novemu vojnemu ministru in poveljniku Jugoslovanske vojske v domovini. Slovenska zaveza je tako nastala konec aprila ali v za\xc4\x8detku maja 1942 v okupirani Ljubljani. Njen pobudnik je bil Jakob \xc5\xa0olar.\n_START_SECTION_\nUreditev\n_START_PARAGRAPH_\nZa razliko od Narodnega odbora, kjer je vodilno vlogo imela katoli\xc5\xa1ka struja, je bila mo\xc4\x8d v Slovenski zavezi bolj enakomerno razporejena med socialisti, liberalci in katoliki, \xc4\x8deprav je katoli\xc5\xa1ka struja \xc5\xa1e vedno imela odlo\xc4\x8dilni vpliv v voja\xc5\xa1kih formacijah preko svoje oboro\xc5\xbeene veje Slovenske legije v okviru MVAC. Prav tako v Slovenski zavezi ve\xc4\x8d ni bilo Marka Natla\xc4\x8dena in ministra Ivana Puclja. Zamenjali so ju manj vidni politiki: za ljudsko stranko Milo\xc5\xa1 Stare, ljubljanski zaupnik Mihe Kreka. Kmalu po ustanovitvi Slovenske zaveze se je v Ljubljanski pokrajini pri\xc4\x8delo stopnjevati okupatorsko in partizansko nasilje. Tako so veliko ve\xc4\x8dino prostovoljcev pritegnile va\xc5\xa1ke stra\xc5\xbee, samostojne samoobrambne paravoja\xc5\xa1ke enote, Slovenska zaveza pa ni imela velikega vpliva._NEWLINE_Slovenska zaveza je bila povezana tudi s \xc4\x8detniki, gibanjem, nastalim iz pora\xc5\xbeene jugoslovanske vojske. \xc4\x8ceprav sta uradno obe organizaciji spadali pod jugoslovansko vlado v izgnanstvu, je med njima obstajal razkol. Na medvojno delovanje so katoliki imeli druga\xc4\x8dne poglede, saj niso \xc5\xbeeleli izzvati represalij okupacijskih oblasti. Ker so bili \xc4\x8detniki voja\xc5\xa1ko \xc5\xa1ibkej\xc5\xa1i od Slovenske legije in MVAC, niso uspeli dejansko uveljaviti uradnega primata nad vsemi voja\xc5\xa1kimi enotami strank Slovenske zaveze. Do dokon\xc4\x8dnega razdora med katoliki in \xc4\x8detniki je pri\xc5\xa1lo 18. junija 1943, ko je Slovenska legija prejela obvestilo o razre\xc5\xa1itvi svojih treh zastopnikov iz \xc5\xa1taba Karla Novaka, vodje slovenskih \xc4\x8detnikov. Nato so \xc4\x8detniki in Slovenska legija prekinili stike._NEWLINE_Do \xc5\xa1ir\xc5\xa1e zasnove prej\xc5\xa1nje Slovenske zaveze je pri\xc5\xa1lo v za\xc4\x8detku leta 1944, ko je bil ustanovljen Slovenski ljudski blok kot skupnost vseh skupin kr\xc5\xa1\xc4\x8danskih socialistov, tudi tistih, ki niso delovale v okviru predvojne slovenske veje JRZ in niso bile vklju\xc4\x8dene v prej\xc5\xa1nji Narodni odbor._NEWLINE_Sporazum o ustanovitvi SLB so podpisali Mirko Bitenc in Rudolf Smersu za Slovensko ljudsko stranko; dr. Andrej Gosar in prof. Jakob \xc5\xa0olar za svojo skupino (v kateri je bilo poleg drugih tudi ve\xc4\x8d mlaj\xc5\xa1ih stare\xc5\xa1in Zarje), Pavle Verbic in Ludvik Leskovar za \xc2\xbbMlade intelektualce SLS\xc2\xab, ve\xc4\x8dinoma stare\xc5\xa1ine Stra\xc5\xbee, Jo\xc5\xbee Kro\xc5\xa1l pa za \xc5\xa1tajersko (begunsko) skupino SLS. Ni povsem jasno, zakaj sta sporazum podpisala tudi Jo\xc5\xbee Lekan (za KA?) in prelat dr. Franc Lukman (kot nekak neuradni zastopnik ali pri\xc4\x8da ali opazovalec za \xc5\xa1kofa?). Tudi aktivne \xc2\xbbliberalne\xc2\xab\xc2\xa0skupine so se zdru\xc5\xbeile v \xc5\xa1ir\xc5\xa1o Napredno delovno skupnost (NDS), ki je, podobno kot SLB, prav tako imela posebno begunsko skupino \xc5\xa1tajerskih liberalcev._NEWLINE_Tako sta SLB in NDS v za\xc4\x8detku 1944 v Slovenski zavezi ustvarili naj\xc5\xa1ir\xc5\xa1o slovensko demokrati\xc4\x8dno koalicijo, ki je hotela \xc5\xa1e enkrat posku\xc5\xa1ati prepri\xc4\x8dati OF za skupen slovenski nastop ob pri\xc4\x8dakovanem prevratu._NEWLINE_Tradicijo te organizacije nadaljuje Nova slovenska zaveza.'